Obveščamo vas, da je bil poleg drugih aktov med Vlado Republike Slovenije in večino sindikatov javnega sektorja 3. decembra 2018 podpisan tudi Dogovor o plačah in drugih stroških dela v javnem sektorju (v nadaljnjem besedilu Dogovor).

Iz 4. točke III. točke Dogovora izhaja, da pripada javnim uslužbencem, ki so na dan izplačila regresa za letni dopust za leto 2018 prejemali osnovno plačo, ki ustreza 17. ali nižjemu plačnemu razredu, poračun med 1050 eurov in že prejetim regresom za letni dopust za leto 2018.

Glede na navedeno, se vsem javnim uslužbencem, **ki so na dan izplačila regresa za letni dopust za leto 2018 bili uvrščeni v 17. ali nižji plačni razred**, zagotovi poračun razlike med 1050 eurov in že prejetim regresom za letni dopust za leto 2018.

Gre za poračun regresa za letni dopust za leto 2018, zato menimo, da je treba zagotoviti, da vsi delodajalci v javnem sektorju znesek navedenega poračuna izplačajo v mesecu decembru 2018.

Za zaposlene v organih državne uprave oziroma pri tistih proračunskih uporabnikih, ki so vključeni v sistem MFERAC, ter za zaposlene pri proračunskih uporabnikih na področju vzgoje in izobraževanja, za katere sredstva za plače in druge stroške dela zagotavlja pristojno ministrstvo, je že zagotovljeno, da bo navedeni znesek poračuna nesporno izplačan v mesecu decembru 2018.

Podrobnejša pojasnila v zvezi z vsemi akti, katerih vsebina je bila dogovorjena s sindikati javnega sektorja glede plač in drugih stroškov dela v javnem sektorju in ki bodo uveljavljeni predvidoma 8. decembra 2018, boste prejeli po uveljavitvi teh aktov.

Ministrstvo za javno upravo

Direktorat za javni sektor

Sektor za plače v javnem sektorju